[pic] | EUROOPA ÜHENDUSTE KOMISJON |

Brüssel, 1.6.2005

KOM(2005) 248 lõplik

2002/0061 (COD)

KOMISJONI ARVAMUS mis on esitatud EÜ asutamislepingu artikli 251 lõike 2 kolmanda lõigu punkti c alusel ja käsitleb Euroopa Parlamendi tehtud muudatusi nõukogu ühisseisukohas ettepaneku kohta, mis käsitleb

EUROOPA PARLAMENDI JA NÕUKOGU DIREKTIIVI KUTSEKVALIFIKATSIOONI TUNNUSTAMISE KOHTA

MILLEGA MUUDETAKSE KOMISJONI ETTEPANEKUT vastavalt EÜ asutamisepingu artikli 250 lõikele 2

KOMISJONI ARVAMUS mis on esitatud EÜ asutamislepingu artikli 251 lõike 2 kolmanda lõigu punkti c alusel ja käsitleb Euroopa Parlamendi tehtud muudatusi nõukogu ühisseisukohas ettepaneku kohta, mis käsitleb

EUROOPA PARLAMENDI JA NÕUKOGU DIREKTIIVI KUTSEKVALIFIKATSIOONI TUNNUSTAMISE KOHTA (EMPs kohaldatav tekst)

1. SISSEJUHATUS

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendi teise lugemise muudatusettepanekute kohta. Komisjon esitab allpool oma arvamuse parlamendi 34 muudatusettepaneku kohta.

2. Taust ATEAVE

Euroopa Parlamendile ja nõukogule edastati ettepanek (dokument KOM(2002)119 lõplik 2002/0061 (COD): | 7. märtsil 2002. |

Euroopa majandus- ja sotsiaalkomitee avaldas oma arvamuse: | 18. septembril 2002. |

Parlamendi arvamus (esimene lugemine) esitati: | 11. veebruaril 2004. |

Muudetud ettepanek edastati: | 20. aprillil 2004. |

Ühisseisukoht võeti vastu: | 21. detsembril 2004. |

Euroopa Parlamendi arvamus teisel lugemisel esitati: | 11. mail 2005. |

3. ETTEPANEKU EESMÄRK

Käesoleva direktiiviga püütakse:

- konsolideerida 15 direktiivi, mis käsitlevad kutsekvalifikatsiooni tunnustamist;

- edendada tööjõuturu paindlikkust, lihtsustades eelkõige ajutiste ja juhuslike teenuste pakkumist;

- lihtsustada olemasolevaid kutsekvalifikatsiooni tunnustamist käsitlevaid eeskirju ja tunnustamissüsteemi juhtimist;

- tõhustada kodanikele suunatud teavet ja nõuandeid.

4. KOMISJONI ARVAMUS EUROOPA PARLAMENDI MUUDATUSTE KOHTA

Parlament võttis teisel lugemisel nõukogu ühisseisukoha suhtes vastu 34 muudatust. Need parandavad teatavaid teksti osi, mõjutamata ühisseisukoha ja komisjoni ettepaneku sisu või põhimõtteid. Pärast institutsioonidevahelisi kontakte jõuti lõppteksti osas üldisele kokkuleppele ning seetõttu kiitis komisjon heaks kõik 34 muudatust .

Need muudatused on järgmised:

- Muudatus 2

Selle muudatusega tuletatakse meelde, et vastuvõttev liikmesriik võib üldise süsteemi raames kohaldada kutsealaseid eeskirju üldistes huvides.

- Muudatused 5, 27, 28, 29, 54 ja 55

Nende muudatustega säilitatakse automaatse tunnustamise põhimõte nendes meditsiini valdkondades, mis on praeguse õiguskorra alusel ühised kahele või enamale liikmesriigile, ning lubatakse automaatse tunnustamise põhimõtet laiendada üksnes nendele uutele meditsiinivaldkondadele, mis on ühised vähemalt kahel viiendikul liikmesriikidest.

- Muudatused 7, 52 ja 53

Need muudatused käsitlevad kutseorganisatsioonide esindajate kaasamist tunnustamissüsteemi juhtimisse, eelkõige konsulteerides nendega direktiivi alusel loodud komitee raames, mille põhjal komisjon koostab komiteele põhjendatud aruande. Lisaks on muudetud selgemaks komitee koosseisu.

- Muudatused 10 ja 39

Nende muudatustega määratletakse „vabakutselise“ mõiste ning viidatakse, et direktiivi kohaldatakse ka nende suhtes.

- Muudatus 12

Selle muudatusega määratletakse „pädeva asutuse“ mõiste, mis hõlmab nii riigiasutusi kui ka organisatsioone, mis tegutsevad delegeeritud volituste alusel (s.o kutseühingud).

- Muudatus 13

Selle muudatusega selgitatakse, et direktiivi II jaotist kohaldatakse „ainult“ ajutiste teenuste osutamise suhtes.

- Muudatus 26

Selle muudatusega selgitatakse, et kutseühingutel „või -organisatsioonidel“ on õigus esitada ühiseid seisukohti.

- Muudatus 31

Selle muudatusega selgitatakse (direktiivi ingliskeelses versioonis), et sisserändajad „peavad“ kutsealal tegutsemiseks oskama vajalikul määral keelt.

- Muudatus 33

Selle muudatusega selgitatakse direktiivi põhjenduses, et direktiivi ei või kasutada parema koolituskoha otsimiseks (s.o teises liikmesriigis välja antud tunnustamisotsuse pelgaks tunnustamiseks päritoluliikmesriigis).

- Muudatused 34, 35, 43, 44, 45, 46, 47, 48, 50 ja 51

Nende muudatustega kehtestatakse ametlikult üldsüsteemi toimimise jaoks viis kvalifikatsioonitaset, ilma et muudetaks sisserändajate sisulisi õigusi võrreldes kehtiva õiguskorra, komisjoni algse ettepaneku ja nõukogu ühisseisukohaga. Lisaks tehakse mõningaid muudatusi nende tasemete määratlemises.

- Muudatus 36

See muudatus direktiivi põhjenduses käsitleb seda, et komisjon hindab, kas on vaja kehtestada täiendavaid kooskõlastatud koolitusnõudeid ka teiste kutsealade suhtes, eelkõige kutseorganisatsioonide põhjendatud taotlusel.

- Muudatus 37

See muudatus direktiivi põhjenduses käsitleb kutseorganisatsioonide võimalust kehtestada Euroopa tasandil kutsetunnistused, mis võivad sisaldada teavet eelkõige isiku kutsekvalifikatsiooni ja kutsealal tegutsemise registreerimise kohta.

- Muudatus 38

Selles muudatuses viidatakse asutamislepingu artikli 39 lõikele 4 ja artiklile 45 ning mainitakse eelkõige notareid.

- Muudatused 40, 41 ja 42.

Nende muudatustega reguleeritakse ajutiste teenuste pakkumist käsitlevat süsteemi järgmiselt: 1) täpsustades vastuvõtva liikmesriigi poolt rakendatavaid kutsealaseid eeskirju, 2) selgitades, et kutsealal registreerimise tunnistuses peab olema mainitud, et isikul ei ole keelatud teenuseid osutada, ja 3) andes liikmesriikidele võimaluse kontrollida, et turvavaldkonna ametit pidav isik ei ole kriminaalkorras karistatud.

- Muudatus 49

Selle muudatusega selgitatakse, et päritoluliikmesriigis saavutatud õigused omandatud kvalifikatsiooni osas tuleb (pärast riiklike kvalifikatsioonistandardite ajakohastamist) tunnistada uuele kvalifikatsioonile vastavaks.

5. JÄRELDUS

EÜ asutamislepingu artikli 250 lõike 2 kohaselt muudab komisjon oma ettepanekut vastavalt eespool nimetatule.